Äriruumi üürileping

Käesolev leping on sõlmitud Tartus, ____. _________________ 2006.a.

OÜ Fantico, aadress Tartu, Vanemuise 21 a, registrikood 10629992  (edaspidi nimetatud Üürileandja), mida esindab  juhatuse liige Mart Avarmaa 
ja
Tartu linn, aadress Tartu, Raekoda, registrikood 75006546 (edaspidi nimetatud Üürnik), mida esindab abilinnapea Georg Aher
(edaspidi eraldi nimetatud Pool ning koos ja ühiselt nimetatud Pooled), sõlmisid käesoleva lepingu (edaspidi nimetatud Leping) alljärgnevas:
1. Lepingu ese ja tähtaeg
1.1. Üürileandja annab Üürnikule tasu eest kasutamiseks bürooruumid (edaspidi nimetatud Äriruumid) aadressil Tartu linn, Raekoja plats 9,  üldpinnaga 604 m2. Äriruumide koosseis ja plaan on sätestatud Lepingu Lisas 1.
1.2. Äriruumide üleandmisel Üürniku faktilisse kasutusse  vormistavad Pooled  Äriruumide üleandmise akti, mis on Lepingu Lisaks 2. 
1.3. Leping jõustub selle sõlmimise kuupäevast ja kehtib tähtajalisena kuni 31.august  2016.a. 
1.4. Üürnik kasutab  Äriruume bürooruumidena. 
2. Üür ja kõrvalkulud 
2.1. Üürnik kohustub maksma Üürileandjale iga Äriruumide ruutmeetri eest üüri  106.- (ükssada kuus) krooni kuus. Igakuine üür on seega 64 024.-  (kuuskümmend neli tuhat  kakskümmend neli) krooni (edaspidi nimetatud Üür) . Üürile lisandub käibemaks. 

2.2 Euro kasutamisele võtmisel Eestis arvestab Üürileandja Üüri summa ja Lepingu järgsed maksed eurodesse ümber lähtudes põhimõttest, et Üüri ja muude Lepingus kokku lepitud maksete suurused ümberarvestatuna ( suhe Lepingu sõlmimisel 1 EUR=15,6466 EEK) oleksid Lepingu sõlmimise päeval ja Lepingu järgse makse tasumise päeval samaväärsed. Kuni Eesti krooni käibelolekuni väljastab Üürileandja Üürnikule arve(d) Eesti kroonides.
2.3. Üürileandjal on õigus Üüri korrigeerida  viienda aasta möödumisel Lepingu jõustumisest arvestades Statistikaameti poolt avaldatud tarbijahinnaindeksi muutust, kuid mitte rohkem kui  4 % eelneva aastase perioodi kuu Üüri suurusest ja edaspidi samadel tingimustel iga järgmise aasta augustikuus. 

2.4. Üüri hakatakse arvestama ja Üürnikul tekib Üüri tasumise kohustus alates Äriruumide üleandmise akti alusel Üürnikule üleandmise kuupäevast, kuid mitte varem kui 01. septembrist 2006 a. 
2.5. Lisaks Üürile on Üürnik kohustatud tasuma Äriruumide kasutamisega seotud kõrvalkulud (edaspidi nimetatud Kõrvalkulud). Kõrvalkuludeks on  kulud Üürileandja või Üürileandja poolt vahendatud kolmanda isiku poolt osutatud  hoone, kus Äriruumid asuvad (edaspidi nimetatud Hoone) kütte, elektrienergia,  vee- ja  kanalisatsiooni teenuste, hoone väliskoristuse  ning hoone üldkasutatavate ruumide sisekoristuse ning porivaipade vahetuse eest.  
2.6. Üürnik tasub kütte eest proportsionaalselt, lähtudes tema poolt kasutatavate Äriruumide üldpindalast. Küttekulude jagamisel on Üürniku proportsiooniks 38,8 % küttekuludest.
2.7  Üürnik tasub kasutatud elektrienergia ja võrguteenuste eest vastavalt hooneosasse, kus Äriruumid asuvad paigaldatud voolumõõtja  näidule arvestades AS Eesti Energia poolt kehtestatud hinnakirja. AS-ga Eesti Energia sõlmitava lepingu paketi, mille hinnakirjast lähtudes tarbitud elektrienergia  arve esitatakse, lepivad pooled kokku Äriruumide üleandmise – vastuvõtmise aktis. Üldkasutatavate ruumide elektrienergia eest tasub Üürnik proportsionaalselt, lähtudes tema poolt kasutatavate Äriruumide üldpindalast. Üldkasutatava elektrienergia kulude jagamisel on Üürniku proportsiooniks 49,5 % üldelektri kuludest, 43,1 % ampritasu kuludest ja 43,1 % reaktiivenergia kuludest.
2.8.Üürnik tasub kasutatud  vee- ja kanalisatsiooniteenuse eest vastavalt paigaldatud mõõturite näitudele.
2.9 Üürnik tasub hoone väliskoristuse eest proportsionaalselt, lähtudes tema poolt kasutatavate Äriruumide üldpindalast. Väliskoristus kulude jagamisel on Üürniku proportsiooniks 35,7 %  väliskoristuse kuludest.
2.10 Üürnik tasub hoone üldkasutatavate pindade sisekoristuse ja porivaipade vahetuse  eest proportsionaalselt, lähtudes tema poolt kasutatavate Äriruumide üldpindalast. Üldkasutatavate pindade ja porivaipade vahetuse  kulude jagamisel on Üürniku proportsiooniks 49,5 %   kuludest.
2.11 Üürileandja kohustub tasuma kõik kinnisasjaga seotud kohalikud ja riiklikud maksud.
2.12 Üürileandja kohustub kindlustama kogu hoone, kus ruumid asuvad, ning kandma kindlustamisega seotud kulud.
2.13 Üürileandja kohustub sõlmima hoone hooldamiseks ja  haldamiseks lepingu ning kandma kõik hoone hooldamise ja haldamisega seonduvad kulud.
2.14 Üürnik sõlmib eraldi lepingu prügiveo teenuse osutamiseks, mille eest ta ei ole kohustatud tasuma Üürileandjale ning Üürileandja ei saa nõuda nende tasumist.
2.15 Üürnik sõlmib eraldi lepingu valveteenuse osutamiseks, mille eest ta ei ole kohustatud tasuma Üürileandjale ning Üürileandja ei saa nõuda nende tasumist.
2.16 Üürnik sõlmib eraldi lepingu Äripinna koristusteenuse  osutamiseks, mille eest ta ei ole kohustatud tasuma Üürileandjale ning Üürileandja ei saa nõuda nende tasumist.
2.17. Juhul, kui Üürnikule osutatakse või vahendatakse tema nõusolekul  seoses Äriruumide kasutamisega teenust, mida ei ole nimetatud Lepingu punktides 2.5 kuni 2.16., toimub tasumine igakordse kokkuleppe alusel.
2.18. Üürnik maksab Üüri Üürileandja poolt esitatud arve alusel üks kord kuus jooksva kuu 20. (kahekümnendaks) kuupäevaks. Üürileandja kohustub esitama Üürnikule nõuetekohase arve hiljemalt 10 (kümme) kalendripäeva enne Üüri tasumise tähtaega. 
2.19. Üürnik tasub Üürileandjale eelmise kuu Kõrvalkulude eest järgneva kuu 20. (kahekümnendaks)  kuupäevaks Üürileandja poolt esitatud arve alusel. Üürileandja kohustub esitama Üürnikule nõuetekohase  arve hiljemalt 10 (kümme) kalendripäeva enne Kõrvalkulude tasumise tähtaega.
2.20 Üürnik tasub ajavahemiku 01. september 2006. a. kuni 31.  detsember 2006 a. Üüri ja Kõrvalkulud 15 jaanuariks 2007 a.
3. Poolte kohustused
3.1. Üürileandja kohustub:
3.1.1. omal kulul projekteerima ja  seejärel  välja ehitama Äriruumidesse bürooruumid koos kommunikatsioonidega  (  elekter, ventilatsioon, side jms)vastavalt käesoleva Lepingu Lisas 3 toodud Tartu Linnavalitsuse poolsele lähteülesandele. Üürileandja on kohustatud arvestama projekteerimisel ja ehitamisel Üürniku soovide ja vajadustega sh viimistlusmaterjalide  valimisel;
3.1.2 omal kulul välja ehitama Äriruumidesse eraldiseisva valvesüsteemi, selliselt, et Üürnikul oleks võimalik eraldi  valvestada tema kasutuses olevaid Äriruume ja sõlmida eraldi leping valveteenust osutava juriidilise isikuga;
3.1.3. varustama Äripinna osaliselt mööbliga , vastavalt käeoleva Lepingu Lisale 4
3.1.4 andma Üürnikule kasutusluba omavad Äriruumid üle hiljemalt 1. septembriks 2006a. ;
3.1.5 Kindlustama, et üleantavatel ruumidel on kaheaastane garantii, mille jooksul korraldab üürileandja kõigi puuduste parandamise tasuta;
3.1.6. paigaldama oma kulul veemõõturid ja elektrimõõturid, selliselt, et oleks võimalik mõõta Üürniku poolt tarbitavat vett ja elektrienergiat ;
3.1.7. kindlustama Äriruumide teenindamise Üürileandja poolt osutatavate või Üürileandja poolt vahendatavate teenustega;
3.1.8. teatama Üürnikule vähemalt kaks ööpäev ette plaanilistest elektri -ja veekatkestustest Hoones või Äriruumides;
3.1.9. tagama Äriruumide ning Hoone haldamise ja hoolduse; 
3.1.10 hoidma omal kulul nõutavas tehnilises seisundis ja kasutuskõlblikuna hoone ja Äriruumide keskkütte-, veevarustuse-, kanalisatsiooni-, elektri,- ventilatsiooni-, tuletõrje-, side- ja muude teenuste osutamiseks vajalikud süsteemid, samuti Hoone sise- ja väliskonstruktsioonid, avatäited, evakuatsioonipääsud ja territooriumi;
3.1.11 teostama omal kulul viie aasta möödumisel Lepingu jõustumisest Üürniku nõudmisel Äriruumi seinte ülevärvimise. Nimetatud nõudmise esitamisel peab Üürnik lähtuma seinte seisukorrast ja mõistlikkuse põhimõttest.
3.1.12 tagama heakorra territooriumil ja evakuatsioonipääsudes;
3.1.13 viivitamatult, kuid mitte hiljem kui 24 tunni jooksul, korraldama rikete kõrvaldamise hoone (sh Äriruumi) keskkütte-, veevarustuse-, kanalisatsiooni-, elektri-, ventilatsiooni-, tuletõrje-, side-, ja muudes süsteemides;
3.1.14 kõrvaldama oma kulul avariist, riketest, tulekahjust vms tingitud kahjustused Äriruumides ja hoones, kui Üürnik ei ole põhjustanud avariid, riket, tulekahju vms;
3.1.15. võimaldama Üürnikul tasuta kasutada Hoone juures 4(neli) parkimiskohta; 
3.1.16. oma õiguste ja kohustuste täitmisel segama võimalikult vähe Üürniku tegevust;
3.1.17. teatama kirjalikult Üürnikule Hoone võõrandamisest või piiratud asjaõigusega koormamisest 10 (kümme) kalendripäeva jooksul alates omandi üleminekust või vastava kande tegemisest kinnistusraamatusse;
3.1.18. esitama pretensioonid, mida tal on õigus Lepingu kohaselt Üürnikule esitada, 5 (viie) tööpäeva jooksul arvates päevast, mil ta sai teada või pidi saama teada sündmustest või asjaoludest, mis annavad aluse pretensiooni esitamiseks.
3.1.19  ühe kuu jooksul alates  Lepingu sõlmimisest tegema käesoleva Lepingu kohta märke  kinnistusraamatusse.

3.2. Üürnik kohustub:
3.2.1. Äriruumid nende vastuvõtmisel Üürileandjalt hoolikalt üle vaatama ja alla kirjutama Äriruumide üleandmise aktile. Üürnik on kohustatud esitama oma märkused seoses Äriruumide puudustega üleandmise aktis; 
3.2.2. tasuma igakuiselt Üüri ja teisi makseid Lepingus fikseeritud tingimustel;
3.2.3. kasutama Äriruume vastavalt Lepingus ettenähtud sihtotstarbele;
3.2.4. kooskõlastama kõik Äriruumides tehtavad muudatused või parendused eelnevalt kirjalikult Üürileandjaga;
3.2.5 teatama Üürileandjale viivitamatult igast Äriruumides ja/või Hoones toimunud avariist, tulekahjust jms, võttes koheselt tarvitusele abinõud edasiste kahjude ärahoidmiseks ja tagajärgede likvideerimiseks;
3.2.6 teostama Äriruumis pisiremonttöid, mille maksumus ei ületa 1000.- (üks tuhat) krooni ja mis ei ole seotud hoone sise- ja  väliskonstruktsioonidega ning tehnosüsteemidega nagu nt elektripirnide vahetus, mööbli pisiremont jms;
3.2.7 teatama iga kuu viimaseks kuupäevaks Äriruumides asuvate vee- ja elektrimõõtjate näidud;
3.2.8. täitma kehtestatud heakorra- ja tuleohutuse nõudeid nii Äriruumides kui ka Hoones; 
3.2.9 andma Äriruume allkasutusse üksnes Üürileandja eelneval kirjalikul nõusolekul;
3.2.10 lubama Üürileandja esindajaid Üürniku tööajal takistamatult kõikidesse Äriruumidesse Lepingu tingimuste täitmise kontrollimiseks;
3.2.11 esitama pretensioonid, mida tal on õigus Lepingu kohaselt Üürileandjale esitada, 5 (viie) tööpäeva jooksul arvates päevast, mil ta sai teada või pidi saama teada sündmustest või asjaoludest, mis annavad aluse pretensiooni esitamiseks. 
4. Lepingu muutmine 
4.1. Lepingu tingimusi võib muuta Poolte kokkuleppel.
4.2. Ühe Poole esitatud kirjaliku taotluse Lepingu tingimuste muutmiseks vaatab teine Pool läbi kümne (10) kalendripäeva jooksul arvates taotluse saamise päevast. Keeldumise korral teatatakse sellest teisele Poolele koos vastavasisulise põhjendusega viie (5) kalendripäeva jooksul.
5. Lepingu lõppemine 
5.1. Leping lõpeb selle tähtaja möödumisel, kui lepingut ei ole varem erakorraliselt üles öeldud, Lepingut pole pikendatud või poolte kirjalikul kokkuleppel lõpetatud.  Leping lõpeb ka  Äriruumi või hoone, kus äriruum asub hävimisel või kasutamiskõlbmatuks muutumisel.  

5.2. Pooled võivad lepingu erakorraliselt  üles öelda Lepingus või seaduses sätestatud alustel
5.3. Üürileandjal on õigus Leping ennetähtaegselt kirjaliku avaldusega üles öelda, teatades sellest Üürnikule kirjalikult kaks kuud ette, Kui Üürnik ei ole täitnud Lepingu tingimusi, alljärgnevatel juhtudel: 
5.3.1. Üürnik ei võta Üürileandjalt Äriruume vastu kokkulepitud tähtajal;
5.3.2. Üürnik kasutab Äriruume vastuolus Lepingus ettenähtud sihtotstarbega; 
5.3.3. Üürniku tegevus halvendab Hoone või Äriruumide seisundit;
5.3.4. Üürnik ei ole täies ulatuses tasunud Üüri või Kõrvalkulude eest või võlgnevusele lisanduvat viivist  kahe kuu jooksul tasumise tähtaja möödumise päevast arvates;
5.4. Üürnikul on õigus Leping ennetähtaegselt kirjaliku avaldusega üles öelda, teatades sellest Üürileandjale kirjalikult  kaks kuud ette, Kui Üürileandja ei ole täitnud Lepingu tingimusi, alljärgnevatel juhtudel: 
5.4.1. Üürileandja on viivitanud Äriruumide Üürnikule üleandmisega rohkem kui 1 (üks) kuu;
5.4.2. Üürileandja rikub muul, Lepingu punktis 5.4 sätestamata viisil oma kohustusi ning ei kõrvalda rikkumist 14 (neljateistkümne) kalendripäeva jooksul arvates vastava Üürniku kirjaliku nõude saamisest.
5.5 Peale viie  aasta möödumist lepingu jõustumisest, on Üürnikul  õigus Leping igal ajal olenemata põhjusest ennetähtaegselt üles öelda, teatades sellest Üürileandjale kirjalikult ette vähemalt neli kuud ja tasudes Üürileandjale kompensatsiooni nelja viimase kuu Üüri ulatuses. 
6. Äriruumide üleandmine Lepingu lõppemisel 
6.1. Üürnik on kohustatud Lepingu viimasel kehtivuspäeval Äriruumid ja kõik selle võtmed Üürileandjale üle andma. Äriruumide vastuvõtmise kohta koostatakse kohapeal vastav akt, mis on Lepingu Lisaks 6.  Äriruum peab Üürileandjale üleandmisel olema vabastatud Üürniku varast. 
6.2. Äriruumid peavad olema Üürileandjale üleandmisel Lepingujärgsele kasutamisele vastavas seisundis. 
7. Poolte vastutus
7.1. Kui Pool ei tasu Lepingust tulenevaid makseid ettenähtud maksetähtajaks, kohustub ta maksma teisele Poolele viivist 0,15 (null koma viisteist) protsenti  õigeaegselt tasumata summast iga viivitatud päeva eest. Vastava nõude esitab viivist nõudev Pool kirjalikult.
8. Lepingu pikenemine
8.1. Juhul, kui üks Pool ei teata teisele Poolele 1 (üks) kuu enne Lepingu tähtaja möödumist kirjaliku teatega, et ta ei soovi Lepingu pikenemist, pikeneb edaspidi Leping samadel tingimustel 1 (ühe) aastaste tähtaegade kaupa. 
9. Teadete edastamine
9.1. Üks Pool edastab Lepinguga seotud teated lähtuvalt teise Poole Lepingus märgitud kontaktandmetest. Vastavate kontaktandmete muutusest on Pool kohustatud koheselt informeerima teist Lepingupoolt. 
9.2. Teadete edastamine toimub telefoni, e-posti või faksi teel, va juhtudel, kui Lepingus on ette nähtud teate kirjalik vorm. Kirjalikud teated saadetakse teisele Poolele posti teel tähitud kirjaga või antakse teisele Poolele üle allkirja vastu. Kirjalik teade loetakse teisele Poolele üle antuks, kui postitamisest on möödunud 3 (kolm) kalendripäeva.
9.3. Poole iga nõue teisele Poolele, mis esitatakse tulenevalt Lepingu rikkumisest, peab olema kirjalikus vormis. 
10. Lõppsätted
10.1. Lepingu muudatused ja täiendused vormistatakse kirjalikult ja kirjutatakse alla mõlema Poole poolt
10.2. Lepingust tõusetuvad vaidlused lahendatakse läbirääkimiste teel. Kokkuleppe mittesaavutamisel kuuluvad vaidlused lahendamisele Tartu Maakohtus.
10.3. Leping on koostatud eesti keeles kahes eksemplaris, millest kummalegi Poolele jääb üks Lepingu eksemplar. 
11. Lepingu lisad
11.1 Lisa 1 Äriruumide plaan
11.2 Lisa 2 Äriruumide üleandmise- vastuvõtmise akt
11.3 Lisa 3 Äriruumide ümberehitusprojekt ja Üürniku poolne lähteülesanne koos seletuskirjaga
11.4 Lisa 4 Kasutusse antava mööbli nimekiri
12. Poolte kontaktandmed
Poolte andmed:
Üürileandja:	__________________________________________________________________

Üürnik:	__________________________________________________________________

Poolte allkirjad:
Üürileandja: _______________________	Üürnik: _______________________